“Avatar: The Way of Water” Menjadi Filem Tahun 2022 Paling Pantas Capai AS$1 Billion
Avatar: The Way of Water meneruskan prestasi box office yang mengagumkan dengan berjaya melepasi kutipan AS$1 billion. Menurut laporan dari Variety, filem arahan James Cameron itu menjadi filem terpantas tahun ini yang berjaya mencapai AS$1 billion dalam tempoh hanya 14 hari sahaja.  Sekuel itu juga turut menjadi filem ketiga tahun ini yang menepati sasaran AS$1 billion, menyertai Top Gun: Maverick (yang mengambil masa 31 hari tayangan) dan Jurassic World Dominion (yang mengambil masa kira-kira empat bulan).  Sejak ditayangkan awal bulan ini, Avatar: The Way of Water telah mengumpul AS$712.7 juta di pasaran antarabangsa dengan AS$317.1 juta di pasaran domestik AS. Dengan ketiadaan filem blockbuster lain sehingga Februari tahun hadapan (Ant-Man and the Wasp: Quantumania akan ditayangkan pada 17 Februari 2023), The Way of Water dijangka terus menguasai pawagam dan menambah jumlah kutipan tiketnya.   Melihat pada prestasi semasa The Way of Water, dan sekiranya filem ketiga – yang telah selesai menjalani penggambaran – turut menunjukkan prestasi baik seperti filem kedua, peminat berpotensi menyaksikan filem keempat dan kelima, yang mana perancangannya bergantung pada kejayaan komersial dua sekuel awal, menurut Cameron.  Ditetapkan sedekad selepas filem pertama, Avatar: the Way of Water  mengikuti bab seterusnya kehidupan Jake (Sam Worthington) dan Neytiri (Zoe Saldana) yang kini menjadi ibu bapa. Kehidupan bahagia dan damai keluarga mereka tiba-tiba berubah dengan kembalinya operasi perlombongan RDA di Pandora, yang dalam filem pertama, telah dikalahkan dan dihantar semula ke Bumi. Filem terbaru ini menyaksikan beberapa pelakon asal akan kembali membawa watak masing-masing. Mereka terdiri daripada Sam Worthington, Zoe Saldana, Joel David Moore, Dileep Rao, Stephen Lang, Matt Gerald dan Sigourney Weaver. Turut menyertai barisan pelakon adalah Kate Winslet, Edie Falco, Michelle Yeoh, Vin Diesel, Jemaine Clement dan Oona Chapin dan beberapa pelakon muda yang lain. Avatar: the Way of Water kini sedang ditayangkan di pawagam tempatan.